ኢትዮጵያ ከአየርላንድ የ446 ሚሊዮን ብር ዕርዳታ አገኘች
የአየርላንድ መንግሥት በኢትዮጵያ ለሚካሄደው የልማታዊ ሴፍቲኔት ፕሮግራም ማስፈጸሚያ የሚሆን፣ የ10 ሚሊዮን ዩሮ (446 ሚሊዮን ብር) ድጋፍ ማድረጓን፣ ሪፖርተር ከገንዘብ ሚኒስቴር ያገኘነው መረጃ ያመለክታል፡፡ ስምምነቱን ማክሰኞ ኅዳር 8 ቀን 2013 ዓ.ም. የገንዘብ ሚኒስትር ዴኤታው ያስሚን ወሃብራቢና በኢትዮጵያ የአየርላንድ አምባሳደር ኒኪላ ቦርናን በቪዲዮ ኮንፈረንስ መፈራረማቸው ተጠቁሟል፡፡ የተደረገው የገንዘብ ድጋፍ ለአምስተኛው ምዕራፍ የሴፍቲኔት መርሐ ግብር እንደሚውል ተገልጿል፡፡ ገንዘቡ በአጠቃላይ የምግብ ፍጆታ ለማሟላት ታስቦ የቀረበ ሲሆን፣ በጥሬ ገንዘብና በምግብ አቅርቦት መልክ በምግብ ራሳቸውን ላልቻሉ የኅብረተሰብ ክፍሎች እንደሚተላለፍ ተነግሯል፡፡እ.ኤ.አ. በ2019 ሃያ አምስተኛ ዓመቱን በያዘው የሁለቱ አገሮች የዲፕሎማቲክ ግንኙነት፣ ኢትዮጵያ በአየርላንድ የተራድኦ ድርጅት ለማኅበራዊ፣ ለጤና፣ ለገጠር ልማትና ሴቶችን ለማብቃት የሚደረጉ ድጋፎችን በመቀበል፣ ከቀዳሚዎቹ አገሮች ተርታ እንደምትሠለፍ መረጃዎች ያመላክታሉ፡፡ 